ระเบียบเกี่ยวกับการจราจรในทางพิเศษ (แก้ไขเพิ่มเติมครั้งที่ 5) พ.ศ. 2548


ระเบียบ
ระเบียบ
เกี่ยวกับการจราจรในทางพิเศษ
(แก้ไขเพิ่มเติมครั้งที่ ๕)
พ.ศ.
๒๕๔๘
 

โดยที่เป็นการสมควรแก้ไขเพิ่มเติมระเบียบเกี่ยวกับการจราจรในทางพิเศษ
เพื่อความปลอดภัยและความสะดวกแก่การจราจรในทางพิเศษ อาศัยอำนาจตามความในมาตรา ๑๓๙ แห่งพระราชบัญญัติจราจรทางบก
พ.ศ. ๒๕๒๒ และประกาศกระทรวงมหาดไทย เรื่อง แต่งตั้งพนักงานจราจรในทางพิเศษและพนักงานเจ้าหน้าที่ปฏิบัติหน้าที่เกี่ยวกับการจราจรในทางพิเศษ
ตามประกาศของคณะปฏิวัติ ฉบับที่ ๒๙๐ ลงวันที่ ๒๗ พฤศจิกายน พ.ศ. ๒๕๑๕ ลงวันที่ ๖ สิงหาคม
พ.ศ. ๒๕๒๔ ผู้ว่าการการทางพิเศษแห่งประเทศไทยในฐานะพนักงานจราจรในทางพิเศษ จึงออกระเบียบเกี่ยวกับการจราจรในทางพิเศษไว้
ดังต่อไปนี้

ข้อ ๑
ระเบียบนี้เรียกว่า ระเบียบเกี่ยวกับการจราจรในทางพิเศษ
(แก้ไขเพิ่มเติมครั้งที่ ๕) พ.ศ. ๒๕๔๘

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้ยกเลิกความในข้อ ๓ แห่งระเบียบเกี่ยวกับการจราจรในทางพิเศษ
พ.ศ. ๒๕๒๔ และให้ใช้ความต่อไปนี้แทน
ข้อ ๓ ห้ามมิให้รถดังต่อไปนี้เดินในทางพิเศษ
(๑) รถจักรยาน
(๒) ล้อเลื่อน ตามกฎหมายว่าด้วยล้อเลื่อน
(๓) รถจักรยานยนต์
(๔) รถยนต์สามล้อ
(๕) รถแทรกเตอร์และรถบดถนน ตามกฎหมายว่าด้วยรถยนต์
(๖) รถฝึกหัดขับหรือรถทดลองเครื่อง
(๗) รถที่ใช้เฉพาะเพื่อการโฆษณา
(๘) รถที่มีขนาดความสูงของตัวรถหรือความสูงของสิ่งของที่บรรทุก
เมื่อวัดจากพื้นทางเกิน ๔.๐๐ เมตร หรือมีขนาดความกว้างของตัวรถรวมทั้งสิ่งของที่บรรทุกเกิน
๒.๕๐ เมตร หรือมีรัศมีวงเลี้ยวเกิน ๑๒.๐๐ เมตร
(๙) รถยนต์กระบะที่จดทะเบียนเป็นรถยนต์นั่งส่วนบุคคลไม่เกิน
๗ คน (รย.๑)ซึ่งบรรทุกคนในกระบะท้าย หรือรถยนต์กระบะที่จดทะเบียนเป็นรถยนต์นั่งส่วนบุคคลเกิน
๗ คน (รย.๒) ซึ่งบรรทุกคนในกระบะท้ายโดยไม่จัดให้มีหลังคาปกปิดมิดชิดและที่นั่ง ๒ แถว
มั่นคง แข็งแรง อันอาจก่อให้เกิดอันตรายแก่บุคคลหรือทรัพย์สิน
(๑๐) รถยนต์กระบะที่จดทะเบียนเป็นรถยนต์นั่งส่วนบุคคลไม่เกิน
๗ คน (รย.๑) หรือเกิน ๗ คน (รย.๒) หรือรถยนต์กระบะที่จดทะเบียนเป็นรถยนต์บรรทุกส่วนบุคคล
(รย.๓) ซึ่งบรรทุกสิ่งของในกระบะท้ายโดยไม่จัดให้มีการป้องกันไม่ให้สิ่งของซึ่งบรรทุกตกหล่นหรือรั่วไหลหรือปลิว
อันอาจก่อให้เกิดอันตรายแก่บุคคลหรือทรัพย์สิน


ประกาศ ณ วันที่ ๒ กุมภาพันธ์ พ.ศ. ๒๕๔๘
เผชิญ ไพโรจน์ศักดิ์
ผู้ว่าการการทางพิเศษแห่งประเทศไทย
ในฐานะพนักงานจราจรในทางพิเศษ
























สุนันทา/ผู้จัดทำ
๑๒ กรกฎาคม ๒๕๔๘
อุรารักษ์/ปรับปรุง
๒๙ พฤษภาคม ๒๕๕๒

[๑] ราชกิจจานุเบกษา
เล่ม.๑๒๒/ตอนพิเศษ ๒๕ ง/หน้า ๔๙/๒๓ มีนาคม ๒๕๔๘